Margmiðlunarsýningin „ Enginn veit hvað átt hefur fyrr en misst hefur “ er samsýning Landverndar og Ólafs Sveinssonar í samstarfi við Norræna húsið og Framtíðarlandið . Sýningin er sett upp í tilefni af 50 ára afmæli Landverndar . Á þessari einstöku margmiðlunarsýningu með ljósmyndum , stuttmyndum og gagnvirkum upplýsingaskjám er fjallað um þær náttúruperlur sem hafa glatast og gætu glatast ef haldið verður áfram á sömu braut . Ísland er einstakt með sinni stórbrotnu og lítt snortnu náttúru með samspili jarðhita og jökla , gljúfra og gilja , stórra fjalla og fjölmargra vatnsfalla , víðáttumikilla auðna og viðkvæms gróðurs í óbyggðum víðernum sem eiga engan sinn líka . Það eru verðmæti sem ekki verða mæld í krónum og aurum , en verða þó sífellt meiri eftir því sem þau eru látin ósnortin lengur . Átökin um þessi verðmæti hafa staðið í áratugi og mikið hefur glatast vegna stórra framkvæmda eins og orkuvinnslu . Hjarta sýningarinnar slær í aðalsal Norræna hússins með þrem myndbandsverkum og stórum ljósmyndum um áhrifasvæði Kárahnjúkavirkjunar og Hvalárvirkjunar . Stór snertiskjár í anddyrinu með Náttúrukorti Framtíðarlandsins veitir yfirsýn yfir þau svæði á Íslandi sem fyrirhugað er að nýta til orkuframleiðslu eða nýta á annan hátt . Hið dýrmæta en viðkvæma dýraríki landsins í samspili við fyrrnefndar náttúruperlur er einnig í kastljósi sýningarinnar en óvenju lifandi og skemmtilegar myndir um villt dýr á Íslandi eru settar upp í Barnabókasafni Norræna hússins . Er ekki nóg komið af eyðileggingu ? Sýningin mun standa yfir til 17. nóvember alla daga frá 10:00 til 17:00 í Norræna húsinu . Nánari upplýsingar má finna hér . Landvernd styður hugmyndir um Hálendisþjóðgarð og Þjóðgarðastofnun en nauðsynlegt er að koma í veg fyrir uppbyggingu orkuvera og miðlunarlóna á hálendinu enda skerðir það verðmæti svæðisins og er í trássi við náttúruverndarlög og alþjóðlegar skilgreiningar á þjóðgörðum .